《泉上》
宋代·胡宏

晨起步林丘，路经泉上头。
天边日色下，水底浪花浮。
沙净蒲芽绿，风牵荇带流。
澄澜立白鹭，细浪逐轻鸥。
翠鸟来还去，修鱼跃更游。
动成春色好，愈觉道情幽。
田舍知何处，江湖兴未收。
徘徊不忍去，暝色冷如秋。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。